BEGRUNDELSE

Den 7. juni 2010 besluttede Rådet for Den Europæiske Union at træffe relevante foranstaltninger gældende for en periode på tolv måneder over for Republikken Madagaskar efter afslutning af konsultationerne i henhold til artikel 96 i AVS-EU-partnerskabsaftalen (nr. 2010/371/EU)[1]. Denne afgørelse blev forlænget indtil den 6. december 2011 ved Rådets afgørelse nr. 2011/324/EU af 30. maj 2011[2] og ændret og forlænget indtil den 5. december 2012 ved Rådets afgørelse nr. 2011/808/EU af 5. december 2011[3].

De gældende relevante foranstaltninger, der blev vedtaget ved afgørelse 2010/371/EU og ændret ved afgørelse 2011/808/EU, betyder bl.a., at budgetstøtten suspenderes, og at iværksættelsen af det nationale vejledende program under 10. EUF gøres betinget af, at myndighederne i Madagaskar efterlever de tilsagn, der er opført i oversigten over tilsagn, som er indeholdt i det brev, der er sendt til præsidenten i overgangsfasen i Madagaskar og vedlagt Rådets afgørelse 2011/808/EU.

De relevante foranstaltninger, der ligeledes indebærer, at Europa-Kommissionen overtager funktionen som national EUF-anvisningsberettiget, påvirker ikke bidrag til humanitære foranstaltninger eller projekter, der direkte gavner befolkningen.

Denne fornyede gennemgang tager væsentligst højde for den politiske udvikling i Madagaskar i det seneste år i forbindelse med gennemførelsen af køreplanen.

Der har været blandede fremskridt med gennemførelsen:

a) betydelige fremskridt med hensyn til valgprocessen (oprettelse af en uafhængig valgkommission (CENIT), de madagaskiske myndigheders og det internationale samfunds godkendelse af FN's valgrapport (valgforløb og budget) og offentliggørelse af valgdatoer (første omgang af præsidentvalget den 8. maj 2013 og anden omgang af præsidentvalget sammen med parlamentsvalget den 3. juli 2013)

b) blokering i forsøget på at nå en politisk aftale mellem præsident Rajoelina og den tidligere præsident Ravalomanana i spørgsmålet om deres deltagelse i valgene og den tidligere præsidents tilbagevenden. Disse uløste spørgsmål og andre spørgsmål i forbindelse med gennemførelsen af amnestiforanstaltningerne og den nationale forsoning betragtes som helt afgørende for at skabe et politisk klima, der giver mulighed for at organisere og afholde troværdige valg.

I samme periode har Den Europæiske Union i overensstemmelse med erklæringen af 20. september 2011 fra Catherine Ashtons talsmand og ovennævnte afgørelse fra Rådet af 5. december fortsat støttet overgangsprocessen på visse betingelser og i takt med fremskridtene truffet foranstaltninger for at støtte lokalbefolkningen og valgprocessen som foreskrevet i ovennævnte liste over tilsagn.

Da køreplanen ikke er fuldstændig gennemført, er det nødvendigt fortsat at anvende de gældende relevante foranstaltninger uden at ændre betingelserne og de gensidige tilsagn fra EU's og Madagaskars side, der forbliver fuldt gældende, indtil der er afholdt troværdige valg.

Da der er planlagt parlamentsvalg og præsidentvalg (anden omgang) den 3. juli 2013 (næsten 7 måneder efter udløbet af den afgørelse, der er i kraft), er der grund til at forlænge anvendelsen af de relevante foranstaltninger indtil det tidspunkt, hvor Rådet fastslår, at der har fundet troværdige valg sted, og den forfatningsmæssige orden er genoprettet i Madagaskar.

For at sende et klart politisk signal fra Unionen og opfordre Madagaskars myndigheder og alle parter i køreplanen til at styrke deres bestræbelser på at gennemføre den og hurtigt overvinde de politiske hindringer, der på nuværende tidspunkt gør overgangsprocessen skrøbelig, foreslås det at sende et brev til præsidenten i overgangsfasen i Madagaskar om denne afgørelse.

Den afgørelse, der skal vedtages, kan til enhver tid tages op til fornyet overvejelse, hvilket gør det muligt at ændre den eller ophæve den afhængig af den politiske situation i landet og gennemførelsen af køreplanen eller manglen på samme.

2012/0311 (NLE)

Forslag til

RÅDETS AFGØRELSE

om forlængelse af anvendelsesperioden for afgørelse 2010/371/EU af 7. juni 2010 om afslutning af konsultationerne med Republikken Madagaskar i henhold til artikel 96 i AVS-EU-partnerskabsaftalen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000[4] og revideret i Ouagadougou, Burkina Faso, den 22. juni 2010[5] (herefter benævnt "AVS-EU-partnerskabsaftalen"), særlig artikel 96,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelsen af AVS-EU-partnerskabsaftalen[6], særlig artikel 3,

under henvisning til forslag fra Europa-Kommissionen,

i forståelse med Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

(1) Afgørelse 2010/371/EU[7] af 7. juni 2010 om afslutning af konsultationerne med Republikken Madagaskar i henhold til artikel 96 i AVS-EU-partnerskabsaftalen blev vedtaget med henblik på at gennemføre de relevante foranstaltninger som følge af overtrædelsen af væsentlige elementer, der er omhandlet i artikel 9 i AVS-EU-partnerskabsaftalen.

(2) Disse foranstaltninger blev forlænget indtil den 6. december 2011 ved Rådets afgørelse nr. 2011/324/EU[8] af 30. maj 2011 og ændret og forlænget indtil den 5. december 2012 ved Rådets afgørelse nr. 2011/808/EU af 5. december 2011[9].

(3) På trods af de betydelige fremskridt, bl.a. med hensyn til oprettelse af overgangsinstitutioner og valgprocessen, er køreplanen for overgangsfasen ikke gennemført fuldt ud.

(4) Afgørelse 2010/371/EU udløber den 5. december 2012. Da der er planlagt parlamentsvalg og anden omgang af præsidentvalget den 3. juli 2013, er der grund til at forlænge anvendelsen af de gældende relevante foranstaltninger indtil det tidspunkt, hvor Rådet fastslår, at der har fundet troværdige valg sted, og den forfatningsmæssige orden er genoprettet i Madagaskar, uden at muligheden for regelmæssigt at tage dem op til revision i denne periode berøres —

VEDTAGET DENNE AFGØRELSE:

Artikel 1

Afgørelse 2010/371/EU, forlænget ved afgørelse 2011/324/EU og afgørelse 2011/808/EU, ændres således:

Artikel 3, andet punktum, affattes således: "Den forbliver i kraft indtil det tidspunkt, hvor Rådet fastslår, at der har fundet troværdige valg sted, og den forfatningsmæssige orden er genoprettet i Madagaskar, uden at muligheden for regelmæssigt at tage den op til revision i denne periode berøres."

Artikel 2

Udkastet til brev i bilaget stiles til præsidenten i overgangsfasen i Madagaskar.

Artikel 3

Denne afgørelse træder i kraft på datoen for vedtagelsen.

Udfærdiget i Bruxelles, den

På Rådets vegne

Formand

BILAG

Bruxelles, den

UDKAST TIL BREV TIL PRÆSIDENTEN I OVERGANGSFASEN

Hr. præsident

Den Europæiske Union er tilfreds med fremskridtene hen imod en løsning af den politiske krise som følge af de madagaskiske politiske parters undertegnelse i september 2011 af en køreplan til løsning af krisen i Madagaskar og lempede derfor den 5. december 2011 de relevante foranstaltninger over for Madagaskar, der blev indført ved Rådets afgørelse af 7. juni 2010.

De blev informeret om denne nye afgørelse ved brev af 8. december 2011, der indeholdt forhåndsbetingelserne for alle Den Europæiske Unions støtteforanstaltninger i forbindelse med overgangsfasen. I den henseende har Unionen i det første år truffet foranstaltninger til støtte for befolkningsgrupper og til støtte for valgprocessen, således som foreskrevet i listen over tilsagn, der er indeholdt i ovennævnte brev.

Da køreplanen ikke er fuldstændig gennemført, og da der er planlagt parlamentsvalg og anden omgang af præsidentvalget den 3. juli 2013, er det nødvendigt fortsat at anvende de gældende relevante foranstaltninger uden at ændre betingelserne og de gensidige tilsagn fra EU's og Madagaskars side, der forbliver fuldt gældende, indtil Unionen kan fastslå, at der er afholdt troværdige valg, og den forfatningsmæssige orden er genoprettet i Madagaskar.

Den Europæiske Union, der lægger stor vægt på overholdelse af menneskerettighederne, demokratiske institutioner og retsstatsprincippet som væsentlige elementer i AVS-EU-partnerskabsaftalen, jf. aftalens artikel 9, opfordrer Dem og alle parter, der deltager i køreplanen, til at styrke indsatsen for hurtigt at overvinde de politiske hindringer, der på nuværende tidspunkt gør gennemførelsen vanskelig.

Unionen opfordrer ligeledes Dem og alle parter til med største beslutsomhed at fortsætte indsatsen for at sikre en rolig politisk situation, der giver mulighed for at afholde troværdige valg i maj og juli 2013 og afslutte overgangsfasen, således som godkendt af Madagaskars myndigheder og det internationale samfund.

Den Europæiske Union bekræfter sit løfte om fortsat at ledsage overgangsfasen og hurtigt indføre støtteforanstaltninger efter afslutningen af overgangsfasen, idet de nærmere retningslinjer for disse foranstaltninger skal fastsættes inden for rammerne af den politiske dialog med Deres regering.

De relevante foranstaltninger kan til enhver tid tages op til fornyet overvejelse afhængig af den positive eller negative udvikling i den politiske situation i Madagaskar.

Med venlig hilsen

For Den Europæiske Union

Cathrine Ashton Andris Piebalgs

[1] EUT L 169 af 3.7.2010, s. 13.

[2] EUIT L 146 af 1.6.2011, s. 2.

[3] EUT L 324 af 7.12.2012, s. 1.

[4] EFT L 317 af 15.12.2000, s. 3.

[5] EUT L 287 af 4.11.2010, s. 3.

[6] EFT L 317 af 15.12.2000, s. 376.

[7] EUT L 169 af 3.7.2010, s. 13.

[8] EUT L 146 af 1.6.2011, s. 2.

[9] EUT L 324 af 7.12.2012, s. 1.